وائٹ ہیلمٹ گروپ دہشت گردوں کی میڈیا ٹیم ہے، بشار اسد

شام کے صدر بشار اسد نے مغرب کے حمایت یافتہ وائٹ ہیلمٹ گروپ کو بھی دہشت گرد قرار دیتے ہوئے اس کے خاتمے کا عزم ظاہر کیا ہے۔

خبر کا کوڈ: 2007

تاریخ: 27 July 2018 - 19:04

مقدس دفاع نیوز ایجنسی کی بین الاقوامی رپورٹر رپورٹ کے مطابق، روسی ذرائع ابلاغ سے بات چیت کرتے ہوئے صدر بشار اسد نے کہا کہ وائٹ ہیلمٹ گروپ کوئی ریسکیو گروپ نہیں بلکہ دہشت گرد گروہ جبہت النصرہ کے میڈیا گروپ کا کر دار ادا کر رہا ہے۔ انہوں نے کہا کہ دہشت گردوں کے ساتھ ساتھ اس گروپ کو بھی شام سے ختم کردیا جائے گا۔

صدر بشار اسد نے کہا کہ اس گروپ کے اہم سرغنے اس وقت شام سے فرار ہوگئے ہیں اور اسرائیل، اردن اور مغربی ممالک نے ان لوگوں کو شام سے فرار ہونے میں مدد کی ہے۔قابل ذکر ہے کہ اسرائیلی فوج نے گزشتہ اتوار کو جاری کیے جانے والے ایک بیان میں کہا تھا کہ اس نے وائٹ ہیلمٹ گروپ کے آٹھ سو ارکان کو مقبوضہ فلسطین منتقل کرکے بحفاظت اردن پہنچا دیا ہے۔اسرائیلی فوج کے جاری کردہ بیان کے مطابق یہ اقدام امریکہ اور چند یورپی ملکوں کی درخواست پر کیا گیا ہے۔

دوسری جانب اردن کی حکومت نے کہا ہے کہ ان آٹھ سو افراد کو جلد ہی برطانیہ، کینیڈا اور جرمنی روانہ کردیا جائے گا۔وائٹ ہیلمٹ گروپ امریکہ، برطانیہ اور ترکی کی مالی امداد سے مارچ دوہزار تیرہ میں قائم کیا گیا تھا اور شام میں دہشت گردوں کے زیر قبضہ علاقوں میں کام کرتا رہا ہے۔

پیغام کا اختتام/